VSC sodba Cp 1016/97
Datum: 1998-02-20T01:00:00.000+01:00
ecli: ECLI:SI:VSCE:1998:CP.1016.97
sodisce: Višje sodišče v Celju
oddelek: Civilni oddelek
institut: negmotna škoda - telesne bolečine in neugodnosti
jedro: Če neugodnosti zaradi prekratkega trajanja niso ocenjene kot duševne bolečine zaradi zmanjšanja življenjskih aktivnosti, je treba ugotovljene škodne posledice primerno upoštevati pri odškodnini za telesne bolečine in neugodnosti. Sem šteje npr. tudi oteženo dihanje skozi poškodovani nos med šolskim poukom.

 
zveza: ZOR člen 200,  200.

## Jedro

Če neugodnosti zaradi prekratkega trajanja niso ocenjene kot duševne bolečine zaradi zmanjšanja življenjskih aktivnosti, je treba ugotovljene škodne posledice primerno upoštevati pri odškodnini za telesne bolečine in neugodnosti. Sem šteje npr. tudi oteženo dihanje skozi poškodovani nos med šolskim poukom.

## Izrek

Pritožbi tožeče stranke se u g o d i in se sodba sodišča prve stopnje tako s p r e m e n i , da glasi: "Toženca B in B2 sta dolžna nerazdelno plačati tožniku 180.500,00 SIT z zakonskimi zamudnimi obrestmi in sicer od zneska 500,00 SIT od 20. 9. 1990 dalje do plačila in od zneska 180.000,00 SIT od 6. 12. 1996 dalje do plačila, vse v 15 dneh pod izvršbo.

Toženca sta dolžna nerazdelno povrniti tožniku 110.104,00 SIT pravdnih stroškov z zakonskimi zamudnimi obrestmi in sicer od zneska 10.000,00 SIT od 24.11.1994 dalje,od zneska 50.960,00 SIT od 1. 2. 1996 dalje do plačila in od zneska 49.144,00 SIT od 6. 12. 1996 dalje do plačila,vse v 15 dneh pod izvršbo.

Toženca sta dolžna nerazdelno povrniti tožniku 22.496,00 SIT pritožbenih stroškov z zakonskimi zamudnimi obrestmi od 11. 2. 1998 dalje do plačila, v 15 dneh pod izvršbo."

## Obrazložitev

Z izpodbijano sodbo je sodišče dosodilo za telesne bolečine 40.000,00 SIT, za strah 20.000,00 SIT in za premoženjsko škodo 500,00 SIT.

Proti takšni sodbi se je pritožila tožeča stranka zaradi zmotne uporabe materialnega prava. Glede odškodnine za telesne bolečine in neugodnosti zahteva vseh 130.000,00 SIT. Treba je upoštevati dolgotrajnost bolečin okoli tri tedne. Tožnik je po izvedeniškem mnenju umaknil zahtevek za duševne bolečine zaradi zmanjšanja življenjskih aktivnosti,ker niso dosegle dovolj intenzivnosti in trajnosti. Zato se morajo te posledice upoštevati pri neugodnostih.

Tako so bile neugodnosti potencirane. Glede odškodnine za strah pa tožeča stranka zahteva vseh 50.000,00 SIT. Šlo je za nenaden kriminalni napad dveh tožencev, tožnik je bil ves iz sebe in ni vedel, ali se bo nos pozdravil brez operacije. Dosojena odškodnina 20.000,00 SIT je le simbolična in je utemeljenih vseh zahtevanih 50.000,00 SIT. Predlaga ustrezno spremembo sodbe.

Pritožba je utemeljena.

Za telesne bolečine in neugodnosti je bila dosojena prenizka odškodnina v znesku 40.000,00 SIT. Res je tožnik v seštevku trpel bolečine različnih intenzivnosti le 12 dni.Toda sodišče je premalo upoštevalo prestane neugodnosti med zdravljenjem specifične poškodbe nosu. Sodišče je tožnika zaslišalo in je v celoti sprejelo njegovo izpovedbo, ni pa v celoti upoštevalo pri odmeri odškodnine zatrjevanih neugodnosti. Tožnik je na listni št. 5 izpovedal (prvostopno sodišče je upoštevalo celotno izpovedbo) da je imel 14 dni težave z dihanjem skozi nos in celo leto bolečine, pa kljub temu ni hotel izostati od pouka. Opisane prestane neugodnosti v šoli so skrajno neprijetne, saj je moral tožnik z večjimi napori slediti pouku. Sodišče pa ni upoštevalo, da te neugodnosti niso dosegle takšne intenzivnosti, da bi lahko tožnik uveljavljal odškodnino za duševne bolečine zaradi zmanjšanja življenjskih aktivnosti in je zato tožnik moral glede te odškodninske postavke tožbo umakniti.Glede na opisane posledice je utemeljena vsa zahtevana odškodnina za telesne bolečine in neugodnosti v znesku 130.000,00 SIT (čl. 200 ZOR).

Tudi za prestani strah je bila dosojena prenizka odškodnina v znesku 20.000,00 SIT. Sodišče je premalo upoštevalo prestani strah ob samem škodnem dogodku, saj je bil tožnik hkrati napaden od obeh tožencev, ki sta telesno poškodovala tožnika po glavi. Tožnik je torej utrpel poškodbo po obrazu in je bila tudi utemeljena zaskrbljenost za izid zdravljenja. Tožnik je trpel tudi posredni strah pred eventualnimi novimi napadi, saj se je bal hoditi po Celju. Glede na to je je utemeljenih vseh zahtevanih 50.000,00 SIT (čl. 200 ZOR).

Glede na popolen uspeh v pravdi je tožnik upravičen do vseh na prvi stopnji pravilno odmerjenih pravdnih stroškov v znesku 110.104,00 SIT. Od izvedenine so bile zamudne obresti odmerjene od 24.11.1994 in od 1.2.1996 dalje, od ostalih pravdnih stroškov v znesku 49.144,00 SIT pa od izdaje prvostopne sodbe, to je od 6. 12. 1996 dalje. Glede na uspeh v pritožbi je tožnik upravičen tudi do pritožbenih stroškov v znesku 22.496,00 SIT z zakonskimi zamudnimi obrestmi od izdaje drugostopne sodbe dalje.